Document ID: 32015R0401

KOMISJONI MÄÄRUS (EL) 2015/401,
25. veebruar 2015,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate atseetamipriidi, kromafenosiidi, tsüasofamiidi, dikamba, difenokonasooli, fenpürasamiini, fluasinaami, formetanaadi, nikotiini, penkonasooli, pümetrosiini, püraklostrobiini, τ-fluvalinaadi ja tebukonasooli jääkide piirnormidega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,
ning arvestades järgmist:
(1)
Atseetamipriidi, tsüasofamiidi, formetanaadi, pümetrosiini, püraklostrobiini ja tebukonasooli jääkide piirnormid on sätestatud määruse (EÜ) nr 396/2005 II lisas. Penkonasooli jääkide piirnormid on sätestatud määruse (EÜ) nr 396/2005 II lisas ja III lisa B osas. Kromafenosiidi, dikamba, difenokonasooli, fenpürasamiini, fluasinaami, nikotiini ja τ-fluvalinaadi jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet kromafenosiidi sisaldava taimekaitsevahendi kasutamiseks õunviljade ja viinamarjade puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.
(3)
Tsüasofamiidi kohta on esitatud selline taotlus seoses kasutamisega viinamarjade puhul. Difenokonasooli kohta on esitatud selline taotlus seoses kasutamisega paprikate ja baklažaanide puhul. Fenpürasamiini kohta on esitatud selline taotlus seoses kasutamisega aprikooside, kirsside, virsikute ja ploomide puhul. Formetanaadi kohta on esitatud selline taotlus seoses kasutamisega maasikate puhul. Penkonasooli kohta on esitatud selline taotlus seoses kasutamisega pamplite ja vaarikate puhul. Pümetrosiini kohta on esitatud selline taotlus seoses kasutamisega õun-viirpuu marjade puhul. Püraklostrobiini kohta on esitatud selline taotlus seoses kasutamisega sigurijuurte puhul. τ-fluvalinaadi kohta on esitatud selline taotlus seoses kasutamisega õunviljade, virsikute, aprikooside, viinamarjade, tomatite, baklažaanide, melonite, spargelkapsa, rooskapsa, nuikapsa, kera-artišoki, aedsalati ja muude salatitaimede puhul. Tebukonasooli kohta on esitatud selline taotlus seoses kasutamisega mooniseemnete puhul.
(4)
Määruse (EÜ) nr 396/2005 artikli 6 lõigete 2 ja 4 alusel on esitatud taotlus seoses atseetamipriidi kasutamisega aprikooside ja pähklipuu viljade puhul. Taotluse esitaja väitel toob selle aine lubatud kasutamine USAs kõnealuste kultuuride puhul kaasa jääkide esinemise määruses (EÜ) nr 396/2005 sätestatud jääkide piirnorme ületaval tasemel, mistõttu tuleks kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel.
(5)
Sellised taotlused on esitatud ka dikamba kohta seoses kasutamisega geneetiliselt muundatud sojaoa puhul ja fluasinaami kohta seoses kasutamisega ženšennijuurte puhul. Mõlemal juhul väidavad taotluse esitajad, et nimetatud ainete lubatud kasutamine USAs toob kõnealuste kultuuride puhul kaasa jääkide esinemise määruses (EÜ) nr 396/2005 sätestatud jääkide piirnorme ületaval tasemel, mistõttu tuleks kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel.
(6)
Asjaomased liikmesriigid hindasid kõnealuseid taotlusi vastavalt määruse (EÜ) nr 396/2005 artiklile 8 ja hindamisaruanded edastati komisjonile.
(7)
Euroopa Toiduohutusamet (edaspidi „amet”) hindas kõnealuseid taotlusi ja hindamisaruandeid, analüüsides eelkõige ohtu tarbijatele ja vajaduse korral ka loomadele, ning esitas jääkide kavandatud piirnormide kohta põhjendatud arvamused (2). Amet edastas need arvamused komisjonile ja liikmesriikidele ning tegi need üldsusele kättesaadavaks.
(8)
Amet jõudis oma põhjendatud arvamustes järeldusele, et seoses fenpürasamiini kasutamisega virsikute puhul ei ole vaja kehtivat jääkide piirnormi muuta. τ-fluvalinaadi kasutamise kohta õunviljade, aprikooside, virsikute ja tomatite puhul ei olnud esitatud piisavalt andmeid uute jääkide piirnormide kehtestamiseks. Seepärast tuleks asjaomased kehtivad jääkide piirnormid muutmata jätta.
(9)
Dikamba puhul ei leitud dikamba suhtes tolerantse sojaoa koristamisel selle toimeaine jääke. Amet jõudis järeldusele, et dikamba suhtes tolerantses sojaoas leitud jääkide koostises olev asjaomane aine on metaboliit 3,6-diklorosalitsüülhape (DCSA).
(10)
Kõigi teiste taotluste puhul jõudis amet järeldusele, et kõik andmenõuded on täidetud ja et vastavalt Euroopa 27 konkreetse tarbijarühma tarbijate kokkupuudet käsitlevale hinnangule on taotlejate soovitud muudatused jääkide piirnormides tarbijaohutuse seisukohalt vastuvõetavad. Amet võttis arvesse uusimat teavet kõnealuste ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka asjaomaste kultuuride ja toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.
(11)
Nikotiini kohta on vastavalt määruse (EÜ) nr 396/2005 artikli 16 lõike 1 punktile a kehtestatud komisjoni määrusega (EL) nr 897/2012 (3) metsaseente puhul ajutised jääkide piirnormid, mis kehtivad 30. novembrini 2014, kuni esitatakse uued andmed ja teave nikotiini loodusliku esinemise või tekkimise kohta asjaomastes toodetes ja need andmed on hinnatud. Komisjoni teavitati teadusprojektist, mille eesmärk on uurida kõnealustes kultuurides esineva nikotiini päritolu. Võttes arvesse selle projekti eeldatavat kestust ja et anda komisjonile piisavalt aega otsuse tegemiseks, on asjakohane pikendada kõnealuste jääkide piirnormide kehtivusaega 19. oktoobrini 2016.
(12)
Formetanaadi puhul muudeti mitut jääkide piirnormi komisjoni määrusega (EL) nr 61/2014 (4). Selle määrusega kehtestati alates 14. augustist 2014 formetanaadijääkide piirnormiks maasikate puhul aine määramispiir. Õiguskindluse tagamiseks on asjakohane kohaldada käesolevas määruses sätestatud asjaomast jääkide piirnormi alates samast kuupäevast.
(13)
Kuna jääkide piirnormide asjakohaste muudatuste puhul on lähtutud ameti põhjendatud arvamustest ja arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 14 lõike 2 nõuetega.
(14)
Seepärast tuleks määrust (EÜ) nr 396/2005 vastavalt muuta.
(15)
Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. novembrist 2014. Formetanaadijääkide piirnormi maasikate puhul kohaldatakse siiski alates 14. augustist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. veebruar 2015

Labels: 17
20
0
3
6